梅維爾

尚皮亞．梅維爾係一個出名嘅法國導演。佢先後拍出名作：《海之沉默》、《賭徒》、《線人》、《獨行殺手》、《鐵膽英雄地下軍》、《劫寶群英》⋯⋯影響「法國新浪潮」、吳宇森、林嶺東、杜琪峰、北野武、郭利斯馬基、法斯賓達、馬田史高西斯、米高曼、昆頓塔倫天奴、占渣木殊等導演。

生平
尚皮亞．格倫巴哈喺1917年響巴黎出世。佢中學畢業後攞到大學入學試資格後，就出社會做事，做過好多種工作。

第二次世界大戰期間，佢從軍打過鄧寇克戰役，後來又加入地下反抗運動。期間，佢幫自己改咗個化名「梅維爾」，嗰名來自佢鍾意嘅美國作家靴曼梅爾維爾。

戰後復員，佢申請副導演牌照但被拒絕。於是，佢扚起心肝用自己方法拍戲，又繼續用「梅維爾」做藝名，以巴黎為基地獨立製作電影。受1930至1940年代美國犯罪電影嘅影響，佢建立簡約嘅黑色電影風格，拍出名作如《線人》、《獨行殺手》、《劫寶群英》，令阿倫狄龍、尚保羅貝蒙多嘅演藝事業更上一層樓。

處女作《海之沉默》一鳴驚人，後來畀人認定佢係法國新浪潮先驅。佢嘅作品以精確出名，善於喺戲劇氣氛之中探討人性同埋人嘅闗係，而對白少、氣氛凝聚喺佢作品獨有風格。梅維爾喺實景拍攝嘅先驅，而且佢嘅獨立製片方式，對法國新浪潮影響好大，又啟發尚盧高達喺《斷了氣》中用「跳接」手法剪接。當年有評論話，佢早期作品有存在主義色彩，後期就多拍有格調嘅商業電影。

雖然佢死黨係左傾演員伊芙蒙丹，亦喺1930年代信奉過社會主義，但係佢介定自己係「極端嘅個人主義者」、「右翼無政府主義者」。

1973年8月2號，佢喺巴黎PLM Saint-Jacques酒店嘅餐廳同編劇Phillippe Labro食晚飯時突然瓜柴，享年55歲。死因相信係心臟病或腦瘤引致。

作品
 1949 海之沉默 (Le Silence de la mer)
 1950 可怕的小孩 (Les Enfants terribles)
 1953 Quand tu liras cette lettre
 1955 賭徒 (Bob le flambeur)
 1959 Deux hommes dans Manhattan
 1961 利昂莫林神父 (Léon Morin, prêtre)
 1962 線人 (Le Duolos)
 1963 L'Aìné des Ferchaux
 1966 Le Deuxième Souffle
 1967 獨行殺手 (Le Samouraï)
 1969 鐵膽英雄地下軍 (L'Armée des ombres)
 1970 劫寶群英 (Le Cercle rouge)
 1972 鐵血神探 (Un flic)

攷

拎

Bibliography of books and articles about Melville via UC Berkeley Media Resources Center
 Biography on newwavefilm.com
 Jean-Pierre Melville World Socialist Web Site
 Article at Senses of Cinema
 PlayitAgain網站梅維爾作品香港中文譯名

法國人
導演
電影導演